Strategi Perang Sultan Muhammad Al Fatih

“Muhammad Al Fatih telah mengubah tanah menjadi lautan dan kapal-kapalnya menyeberang di atas  puncak-puncak gunung  sebagai ganti dari gulungan ombak.”

Rasulullah   bersabda :

لتفتحن القسطنطينية على يد رجل ، فلنعم الامير أميرها ، ولنعم الجيش ذلك الجيش

Terjemahan : “Sungguh, Konstantinopel benar-benar akan dapat diBUKA di tangan seorang lelaki. Maka,  sebaiknya – baik pemimpin adalah pemimpinnya dan sebaik-baik tentera adalah tentera itu”. (HR Ahmad)

Diterjemahkan DIBUKA kerana terjemahan perkataan تفتح (dibuka). Lam dan Nun yang datang sebagai taukid (penguat) makna. oelh kerana itu diterjemah secara lengkap ‘SUNGGUH (taukid 1) kota konstantinopel BENAR-BENAR (taukid 2) di BUKA’.

Kajian sejarah dan pendapat Ulama’ bersepakat bahawa Sultan Muhammad Al Fatih yang berusia 21 tahun ketika itu adalah memenuhi kriteria hadis tersebut. Lantaran kejayaan itu, Baginda mendapat julukan Al Fatih (pembuka). Baginda (30 Mac 1432-3 Mei 1481M) adalah Sultan ketujuh Kesultanan Uthmaniyah dan putera kepada Sultan Murad II. Baginda adalah penakluk (the Conqueror) dan juga pembuka al Qostantiah (Konstantinopel).

Kota Konstantinopel

Kota ini dibangunkan oleh Raja Byzantium, Constatine I pada tahun 330M. Ia dianggap salah satu kota utama dan besar di dunia dan sangat istimewa. Hingga dikatakan, seandainya dunia ini hanya punyai satu kerajaan, maka Konstantinopel adalah ibu kotanya. Selain itu, kota ini juga merupakan pusat pergerakan tentera Salib.

Kukuhnya Benteng Konstantinopel

Kota Konstantinopel yang merupakan dikelilingi laut dari tiga sisi, iaitu Selat Bhosporus, Laut Marmara dan Tanduk Emas yang dibentengi dengan rantai besar yang bertujuan mencegah kemasukan kapal-kapal luar. Disamping itu, terdapat dua baris tembok yang mengelilingi dari daratan mulai dari Pantai Marmara hingga ke Tanduk Emas (Golden Horn).

Kota ini dikelilingi benteng-benteng yang kukuh. Benteng yang menghadap daratan, dilapisi dua tembok iaitu tembok luar dan tembok dalam. Tembok luar setinggi 25 meter dan setebal 10 meter sementara tembok dalam setinggi 40 kaki dan setebal 15meter. Di sepanjang tembok pula, dipenuhi dengan para tentera yang sentiasa siap siaga.

Faktor geografi juga memberikan kelebihan. Kota ini mempunyai 7 bukit sekaligus secara alami bertindak sebagai pelindung. Melihat pertahanan kota yang kukuh, adalah tidak salah mengatakan pada ketika tu, Kota Konstantinopel mempunyai kubu dan tembok pertahanan terbaik di dunia. Maka, tersangat sulit menembusinya. Oleh kerana itu, kota itu begitu kebal dan serangan selama 1123 tahun.

Menurut Ash Shallabi, sejak pemerintahan Muawiyah bin Abu Sufyan yang telah melancarkan usaha pertama pada tahun 44H, kemudian disusuli puluhan percubaan tentera Islam dari pelbagai kerajaan menerobos Kota Konstantinopel sebelumnya, akan tetapi kesemuanya menemui kebuntuan. Uthmaniyah sendiri telah mencuba 3 kali sebelum kejayaan pada era Sultan Muhammad Al Fatih.
Justeru itu, sudah pasti bukan mudah bagi Sultan Muhammad Al Fatih menakluk (membuka) kota ini jika tanpa stratergi yang mapan dan tersusun. Strategi ini yang kita akan bincangkan bersama-sama dalam artikel ini. Sudah pasti, kejayaan Sultan Muhammad Al Fatih menakluk dan membuka kota ini kerana Baginda ialah Al Fatih yang dimaksudkan dalam hadis Rasulullah.

Strategi Sebelum Serangan

1. Membesarkan Angkatan Tentera

Sultan Muhammad Al Fatih telah mengambil tindakan drastik dengan membesarkan angkatan tentera sehingga mencapai jumlah 250 ribu tentera. Ini suatu jumlah yang sangat besar jika dibandingkan dengan jumlah tentera negara-negara lain pada masa itu. Selain itu, Baginda juga memberi pelatihan terbaik kepada tentera-tenteranya.

2. Persiapan Kerohanian Tentera

Apabila menyentuh perihal kekuatan sebenar tentera, sudah pasti ia akan kembali kepada soal kerohanian. Hubungan dengan Allah akan melahirkan jiwa yang mantap dan semangat jihad yang luar biasa. Oleh kerana itu, selain persiapan fizikal, Sultan Muhammad Al Fatih juga telah memberi perhatian khusus akan penyediaan kerohanian tentera Baginda. Para tentera dirutinkan agar sentiasa berselawat kepada Sidna Rasulullah SAW dan bukan itu sahaja, para Ulama’ turut disediakan bagi mentarbiah tentera Al Fatih.

3. Mendirikan Benteng Rumeli Hishar

Sultan Muhammad Al Fatih telah mendirikan Benteng Rumeli Hishar yang terletak di Dataran Eropa di Selat Bhosporus yang berketinggian 82 meter. Dari sudut ilmu ketenteraan, benteng ini merupakan benteng yang sangat penting. Apatahlagi sudah terbina benteng di sisi Asia pada zaman pemerintahan Sultan Bayazid. Kewujudan dua benteng saling berhadapan ini berkemampuan untuk mengawal dan memantau penyeberangan kapal-kapal dari arah timur laut Bhosporus menuju ke sisi barat. Meriam-meriam yang diletakkan di kedua-dua benteng boleh mencegah pencerobohan kapal-kapal yang tidak sepatutnya.

4. Mengukuhkan Persenjataan Meriam

Selain pembangunan angkatan tentera, Sultan Muhammad Al Fatih turut memberi perhatian penting bahagian persenjataan terutamanya pada Meriam. Lantaran itu, Baginda telah membangunkan meriam bersaiz besar dengan bantuan jurutera dari Hongaria yang bernama Orban.

5. Menguatkan Angkatan Laut

Dalam persiapan membuka Konstantinopel, Sultan Muhammad Al Fatih telah menguatkan armada angkatan laut. Disamping itu, Baginda juga memdatangkan pelbagai jenis kapal-kapal perang. Dikatakan bahawa lebih 400 buah kapal telah disediakan oleh Baginda demi misi mengambil alih Konstantinopel.

6. Menjalinkan Perjanjian

Ternyata Sultan Muhammad Al Fatih sangat bijak, sebelum menyerang Konstantinopel, Baginda mengadakan perjanjian dengan beberapa musuhnya dari negara-negara di Eropah. Ia bertujuan agar tentera Uthmaniah boleh fokus menghadapi satu musuh sahaja. Baginda berpegang kepada prinsip “jika mereka tidak boleh menjadi sahabat, pastikan mereka tidak menjadi musuh kita”.

7. Membina Jalan

Sultan Muhammad Al Fatih telah membangunkan jalan antara Edirne dan Konstantinopel untuk memudahkan penyusupan meriam Sultan ke Konstantinopel.  Proses pemindahan meriam-meriam memakan masa selama dua bulan.

Strategi Saat Serangan

Awal serangan telah dilancarkan pada 6 April 1453 M. Sultan Muhammad Al Fatih tidak pernah kenal erti penat terus melakukan apa yang sepatutnya Baginda laksanakan.

8. Motivasi Jihad

Dalam suatu peperangan, tanggungjawab seorang panglima atau komander perang ialah menaikkan semangat atau motivasi para tentera. Ini kerana dalam situasi genting begitu, sudah pasti terkena perasaan bercampur baur, takut dan sebagainya. Maka tidak hairan, orang arab mempunyai penyair-penyair khusus sebelum memulakan sebarang peperangan. Penyair perang berperanan ‘menyihir’ jiwa-jiwa para tentera agar mereka melangkah dengan penuh semangat.

Di zaman Rasulullah   sendiri, Rasulullah akan memberi peluang kepada para sahabat untuk berpidato demi menaikkan semangat tentera Islam sebelum melangkah ke medan perang.

Sultan Muhammad Al Fatih tidak berkecuali, Baginda memotivasikan para tenteranya dengan Ayat Quran, Hadis berkaitan jihad dan menyampaikan khabar gembira tentang pembukaan Kota Konstantinopel. Baginda menekankan bahawa mereka adalah tentera yang dimaksudkan oleh Rasulullah SAW dan mereka akan mencapai kemenangan.

“La Ilaha Ilallah, Allahu  Akbar”, laung tentera Al Fatih.

9. Membahagikan Pasukan Secara Sistematik

Sultan Muhammad Al Fatih membahagikan pasukan darat di depan tembok-tembok luar Konstantinopel. Pasukan dibahagikan kepada 3 bahagian utama agar para tentera dapat mengepung kota secara total dari segenap penjuru. Bukan itu sahaja, Baginda juga menyediakan tentera ‘standby’ di belakang pasukan utama. Tentera ‘standby’ akan mengambil alih peranan jika berlaku sesuatu kepada pasuka utama.

10. Menempatkan Meriam- Meriam di Tembok-Tembok

Sultan Muhammad Al Fatih telah menempatkan meriam-meriam di tembok-tembok Kota Konstantinopel dan yang paling penting dan besar adalah meriam Sultan yang dipasang di depan pintu Topkapi. Peluru-peluru meriam diluncurkan dari pelbagai arah menyasarkan tembok-tembok kota.

11. Peranan Unit Risikan

Sultan Muhammad Al Fatih turut mengarahkan beberapa unit risikan Baginda untuk melakukan peninjauan di tempat-tempat tinggi  dan berhampiran Konstantinopel untuk mendapatkan maklumat pergerakan pihak lawan. Perisik-perisik Uthmaniah menyerap maklumat tentang situasi, keadaan dalam Kota Konstantinopel dan sekitarnya. Dengan demikian, tindak tanduk musuh berada dalam radar pengetahuan Al Fatih.

12. Taktikal Pengepungan

Oleh kerana Kota Konstantinopel adalah bandar pesisir laut, Sultan Muhammad Al Fatih telah memilih taktik pengepungan. Melihat taktikal begitu, tentera Byzantium mengerahkan segenap pasukan mereka menpertahankan Kota. Sejajar itu juga, tentera Al Fatih memperkukuhkan pengepungan terhadap kota.

Strategi Saat Banyak Kehilangan Tentera

Kerajaan Genoa telah mengirimkan bala tentera bantuan ke Byzantium dengan kiriman empat kapal perang yang dipimpin oleh panglima Gustinian berserta 700 perajurit tentera sukarela dari negara-negara Eropah. Kedatangan pertolongan ini telah menaikkan semangat kembali para tentera Byzantium.

Angkatan Tentera Laut Uthmaniah mencuba dan terus mencuba melepasi rantai besar yang mengawal pintu masuk tanduk emas. Tentera Byzantium boleh tahan bijaknya apabila memasang rantai di pintu masuk tanduk emas. Serangan awal angkatan laut Uthmaniah tidak berjaya.

Tentera Al Fatih cuba menerobos tembok Konstantinopel setelah letupan meriam Turki berjaya membuka sebuah lubang di antara tembok-tembok Bynzantium. Lantaran keadaan lubang yang sempit dan serangan bertalu anak panah terhadap tentera Turki yang cuba menyusup lubang, akhirnya Sultan Muhammad Al Fatih menitahkan tenteranya berundur dan akan menyerang pada kesempatan lain.

Melihat situasi genting dan tidak menyebelahi tentera Uthmaniah, Baginda telah menukar taktikal perang serta merta dan mengambil tindakan berikut:

13. Tegas Memecat Panglima

Sultan Muhammad Al Fatih telah memecat panglima perangnya yang disifatkan Baginda telah gagal. Panglima Baginda yang bernama Balata Oghli tidak dapat mengekang kemasukan kapal-kapal Eropah lain ke tanduk emas yang datang membantu Bynzantium walaupun pelbagai usaha pencegahan telah dilakukan.

Kekalahan besar angkatan laut Uthmaniah telah mempengaruhi ahli Majlis Syura Sultan terutama Perdana Menteri, Khalil Pasha. Khalil Pasha telah cuba memujuk Sultan Muhammad Al Fatih agar menghentikan hasrat menawan Konstantin, memadai hanya meteraikan perjanjiantanpa perlu menguasai Konstantin. Baginda tetap tidak berganjak dan ini sememangnya sifat seoarang’leader’. Seorang pemimpin wajib berpendirian teguh dantidak mudah dipengaruhi.

Kunci menawan Konstantinopel adalah menerobos Tanduk Emas (Golden Horn) dan ini yang terus difikirkan Baginda berbanding cadangan berundur dari hasrat.

14. Pemindahan Kapal Melalui Jalan Darat

Hasil munajat kepada Allah yang berterusan, Sultan Muhammad Al Fatih telah mendapat ilham agar memindahkan kapal-kapal perang dari pengkalan di Besiktas ke Tanduk Emas (Golden Horn). Proses ini dilakukan dengan menyeret kepala-kapal itu melalui jalan darat yang terletak antara dua pelabuhan yang berjarak 3 batu. Yang paling mencabar, jalan darat yang bakal diseret kapal itu bukan tanah datar dan mudah dilalui, akan tetapi tanah perbukitan yang belum diterokai.

Nah, kita akan tertanya-tanya bagaimana kapal itu dipindahkan? Jawapannya, Baginda telah menitahkan agar tanah itu terlebih dahulu diratakan dan betapa hebatnya, proses meratakan tanah itu hanya memakan masa beberapa jam sahaja. Kemudian, papan-papan kayu yang sudah dilumuri minyak dan lemak didatangkan. Lumuran minyak dan lemak bertujuan melicinkan pergerakan kapal.

Bayangkan, hanya satu malam sahaja, lebih dari 70 buah kapal berjaya dipindahkan dan dilabuhkan di tanduk emas.

Sungguh, taktikal ini sangat pelik dan memberi kejutan. Orang Rom terkejut besar apabila mengetahui kapal-kapal Turki sudah berada di tanduk emas. Bahkan, tiada seorang mahu mempercayainya akan tetapi ia berlaku dengan penyaksian mereka. Tidak pernah terfikir di benak fikir mereka, Sultan Muhammad Al Fatih akan bertindak ‘segila’ ini. Dalam hati mereka, timbul kekaguman.

Orang Rom berkata,

“Kami tidak pernah melihat dan mendengar sesuatu seperti kejadian luar biasa ini sebelumnya. Muhammad Al Fatih telah mengubah tanah menjadi lautan dan kapal-kapalnya menyeberang di atas puncak-puncak gunung  sebagai ganti dari gulungan ombak. Sungguh, pekerjaanya ini telah menjadikan Muhammad Al Fatih lebih hebat dari Alexander The Great.”

Keberadaan kapal-kapal Turki di tanduk emas telah melemahkan semangat tentera Byzantium yang masih kaget. Tidak hanya itu, pengepungan tentera Turki terhadap Kota Byzantium di perkukuhkan lagi. Sementara itu, meriam-meriam Turki yang ditempatkan di atas gunung-ganang meluncurkan peluru menghancurkan kapal-kapal Byzantium dan ke arah pelabuhan. Pergerakan kapal-kapal Byzantium menjadi terbatas dan orang Byzantium terkepung dan buntu. Lebih parah, mereka tiada langsung berkesempatan untuk rehat akibat serangan yang berterusan.

15. Menggali Terowong

Ketika mengepung, Sultan Muhammad Al Fatih telah menitahkan sekumpulan tenteranya menggali terowong di bawah tanah dari tempat-tempat yang berbeza untuk menyusup ke dalam kota. Namun penggalian ini tidak mudah, ia telah memakan banyak korban kerana kekurangan oksigen, terbakar dalam tanah dan jatuh ke tawanan tentera Rom. Kepala-kepala mereka di potong dan dilemparkan ke tengah-tengah pasukan Turki.

16. Serangan Mengejut

Tentera Rom dalam ketakutan menunggu – nunggu apalagi elemen kejutan dari Sultan Muhammad Al Fatih. Ternyata tekaan mereka benar, sekali lagi Baginda mengejutkan mereka dengan membuat benteng dari kayu dengan ukuran yang sangat besar, menjulang tinggi dan dapat digerakkan. Benteng kayu ini terdiri dari tiga tingkat dengan ketinggian melebihi tembok-tembok Konstantinopel. Benteng kayu itu dilapisi dengan perisai-perisai dan kulit yang dibasahi air untuk menahan api. Benteng-benteng kayu itu diisi dengan sejumlah tentera pada setiap tingkat. Skuad pemanah tepat ditempatkan di tingkatan atas.

Tentera Turki meluru menyerang dengan benteng kayunya. Walaupun mendapat tentangan dan halangan dasyat dari tentera Rom, tentera Turki berjaya menempelkan benteng kayu itu di tembok-tembok kota hingga berlaku pertempuran dahsyat. Sebahagian tentera Turki berjaya memanjat tembok-tembok kota dengan selamat. Sementara itu, tentera Rom berjaya membakar benteng kayu.

Walaupun begitu, serangan meriam Turki tidak pernah berhenti. Segenap ceruk mereka di serang. Dari terowong, benteng kayu, meriam-meriam yang mengepung. Oh apa lagi boleh dilakukan.  Tentera turki berada di saat kemenangan.

Serangan penyudah boleh dilakukan untuk ‘checkmate’ akan tetapi Baginda belum memutuskan tempat untuk sekalian tentera menerobos masuk.  Sebab utamanya adalah Sultan Muhammad Al Fateh mahu memasuki kota itu dengan cara damai tanpa pertumpahan darah. Baginda telah mengutuskan surat kepada Raja Konstantin agar menyerahkan Kota Konstantinopel tanpa perlu berperang lagi dengan pelbagai jaminan keamanan dan keselamatan kepada Raja Konstantin dan ahli keluarganya. Namun, Raja Konstantin enggan berunding.

Akhirnya pada 29 Mei 1453 M bersamaan hari selasa 20 Jamadil Awal 857H, dilancarkan serangan besar-besaran terhadap Kota Konstantinopel diiringi laungan takbir. Akhirnya, selepas serangan dari darat dan laut selama 52 hari, Kota Konstantinopel dibuka oleh Sultan Muhammad Al Fatih dan tenteranya. Titah awal Baginda ialah agar berbuat lemah lembut kepada manusia.

17. Berbuat Baik Kepada Penganut Kristian (penduduk asal)

Selepas mengisytiharkan kemenangan, Sultan Muhammad Al Fatih menuju ke Gereja Hagia Sophia. Ketika itu, penduduk Konstantinopel yang beragama kristian berserta para pendeta berkumpul. Mereka ketakutan apabila Sultan mendekati pintu gereja. Mereka membayangkan akan dibunuh atau ditindas secara zalim, akan tetapi Sultan Muhammad Al Fatih menitahkan agar mereka semua pulang ke rumah seperti biasa dengan aman dan Baginda juga menjamin kebebasan kepada mereka mengamalkan kepercayaan mereka.

Melihat toleransi dan akhlak Sultan Muhammad Al Fatih, beberapa pendeta mengucapkan syahadah. Ironinya, umat kristian telah mendapat manfaat, keamanan yang lebih baik di era Uthmaniah berbanding zaman pemerintahan kaisar Rom. Adabiah perang ini membezakan penakhluk kerajaan Islam dengan kerajaan lain.

Selain bermaksud dakwah, pendekatan ini juga suatu stratergi agar tidak tercipta pemberontakan dan dendam yang berkesinambungan dari generasi ke generasi. Generasi yang lahir kemudian pasti mengenang kemuliaan akhlak Sultan Muhammad Al Fatih dan para tenteranya bukan mengapi-apikan permusuhan.

Jika berjuang di dasari kemarahan, kita akan mencipta kemarahan pertama, kemarahan kedua dan seterusnya. Jika bergerak dengan cinta, kita akan mencipta cinta pertama, cinta kedua dan berlanjutan. Cinta menyambung,  kemarahan tenggelam.

Pengaruh Besar Mursyid

Sultan Muhammad Al Fatih mempunyai seorang mursyid (guru rohani) bernama Syaikh Aaq Syamsuddin atau nama Turkinya Syaikh Aksamsettin. Beliau digelar ‘Fatih Maknawi Konstantinopel’ iaitu pembuka Kota Konstantinopel secara tidak langsung kerana atas bimbingan, restu dan petunjuk Syaikh Syamsuddin, Sultan Muhammad Al Fatih berjuang dan menyerang. Syaikh Syamsuddin juga berperanan besar membentuk keilmuan, peribadi dan kepimpinan Sultan Muhammad Al Fatih.

Menurut As Syaukani, Syaikh Syamsuddin telah melihat berkah dan wibawa Al Fatih dan beliau  sentiasa memberi kata-kata semangat bahawa anak muridnya itu akan membuka Konstantinopel.

Syaikh Syamsuddin  melalui munajatnya telah menunjukkan Al Fatih detik masa yang tepat untuk melakukan serangan kerana dalam perang, masa yang tepat melakukan serangan adalah sangat penting selain persiapan yang lain. Syaikh juga terus memberi semangat agar terus mara tatkala menteri Al Fatih bercadang berundur setelah tampak tanda kekalahan pada peringkat awal. Syaikh meyakinkan Sultan Muhammaf Al Fatih bahawa akan tibanya pertolongan Allah. Bergantung lah kepada Allah.

Sultan Muhammad Al Fatih sangat mencintai gurunya. Meskipun Baginda adalah sultan, Baginda tetap duduk lebih rendah dan mencium tangan gurunya. Kecintaan Baginda dizahirkan apabila Baginda sering menuturkan,

“Kalian melihatku gembira, kebahagiaanku bukan sahaja kerana pembukaan kota ini, kebahagianku kerana keberadaan guruku (Syaikh Syamsuddin)”.

Syaikh Syamsudin adalah orang pertama menyampaikan khutbah di masjid HagiaSophia (gereja yang ditukar menjadi masjid) dan orang yang menunjukkan dimana terletaknya kuburan sahabat Baginda SAW, Sidna Abu Ayyub Al Ansori.

KESIMPULAN

Sultan Muhammad Al Fatih adalah seorang genius telah menyusun strategi dengan baik dan bersedia menukar taktikal perang di saat-saat genting. Baginda juga berani mengambil risiko dengan memecat panglima Tentera Baginda di saat genting. Paling menarik, seni peperangan Baginda penuh dengan kejutan yang tidak terfikir oleh musuh.

Disini kita boleh simpulkan, kemenangan pejuang Islam bukan berdiri di atas mitos atau khayalan akan tetapi melalui penyerahan bulat kepada Allah disamping usaha, perancangan rapi dan pengorbanan harta, tenaga bahkan nyawa. Kekuatan kerohanian mesti bergabung dengan kekuatan siyasah sebagai nadi utama kemenangan. Kemudian dibantu dengan kelengkapan ketenteraan dan ekonomi.

Sebahagian pencinta akhir zaman yang bersemangat jihad, bersemangat bebaskan Baitul Maqdis akan tetapi mereka tiada perancangan. Hanya tunggu nak perang kemudian inginkan syahid. Itu sahaja dibenak mereka tanpa perancangan tersusun.

Ada pula yang berkata, tunggu Imam Mahdi sahaja, tak perlu usaha apa-apa. Apakah mereka ingat Imam Mahdi akan memilih orang-orang yang malas dan tidak berbuat apa-apa seperti mereka menjadi tentera Al Mahdi? Walaupun Sultan Muhammad Al Fatih sejak kecilnya di canang-canang orang yang akan membuka Konstantinopel, tetapi Baginda dari kecil menyediakan diri Baginda ke arah cita-cita itu dengan persiapan kerohanian (spiritual), ilmu, bahasa, sejarah dan seni peperangan, tidak hanya berserah. Apabila Baginda telah menyiapkan segala asbab dan musabab, datang pertolongan Allah.

Rujukan:

1. Syaikh Dr Ali Muhammad Ash Shallabi, As Sulthon Muhammad Al Fatih

2. http://www.theottomans.org/english/campaigns_army/Mehmed-the-Conqueror-3.asp


Sejarah Parti PKR

Reformasi 1998 merupakan batu
asas bagi kejayaan Pakatan Harapan pada PRU 2018 yang lalu. Reformasi 1998
bermula apabila Perdana Menteri ke-4 Datuk Seri Mahathir Mohamad telah memecat
Timbalannya, Datuk Seri Anwar Ibrahim atas kesalahan meliwat. Gelombang Reformasi
telah menyebabkan imej Perdana Menteri itu tercalar, Beliau dicop sebagai
Mahazalim, Mahafiraun, Korup, diktator dan pelbagai lagi. Gelombang Reformasi
juga telah menyebabkan lahirnya parti yang bernama Parti Keadilan Rakyat

Sekumpulan NGO dan sebuah parti kemudian menubuhkan Gerakan Keadilan Rakyat Malaysia (GERAK). Pendokong reformasi kemudiannya menubuhkan Pergerakan Keadilan Sosial (ADIL) untuk memberi platform kepada perjuangan mereka. Pada PRU 1999, mereka bersama-sama DAP dan PAS telah menubuhkan Barisan Alternatif.

Namun, mereka gagal untuk menumbangkan kerajaan Barisan Nasional pada ketika itu. Pada Pilihan Raya Umum 2004, Barisan Alternatif telah dikalahkan dengan teruk oleh Barisan Nasional di bawah pentadbiran baru oleh Tun Abdullah Ahmad Badawi yang membawa imej Islam Hadhari. Di dalam PRU tersebut, PKR hanya memenangi 1 kerusi, iaitu kerusi Parlimen Pengkalan Pauh yang diwakili oleh Dr Wan Azizah dengan majoriti tipis.

Pada 2006, PKR berjaya menembusi
politik Sarawak apabila parti itu berjaya mendapat satu kerusi, iaitu kerusi
DUN  Padungan yang diwakili oleh
Dominique Ng. Mereka juga berjaya memujuk tokoh korporat terkenal, Tan Sri
Khalid Ibrahim untuk menyertai parti itu.

Selepas Datuk Seri Anwar Ibrahim
dibebaskan dari penjara pada 2004, PKR telah muncul dengan wajah baharu.
Hasilnya, Pakatan Rakyat yang dianggotai oleh PKR, PAS dan DAP telah menawan 5
negeri dan buat kali pertama dalam sejarah BN kehilangan majoriti. PKR telah
berjaya menawan negeri Selangor buat pertama kali. Pada 2013, mereka berjaya
mengekalkan negeri Selangor di bawah penguasaan PKR.

Pada tahun 2014, Pengarah Strategi Parti kemudian Naib Presiden, merangkap Setiausaha Agung, Rafizi Ramli memulakan Pemindahan Kajang dalam usaha untuk menjatuhkan Menteri Besar Selangor ke-14, Abdul Khalid Ibrahim, dan mencadangkan Presiden  parti, Datuk Seri Anwar Ibrahim sebagai penggantinya.

Manuver politik mengakibatkan krisis politik sembilan bulan dalam negeri Selangor dan gabungan Pakatan Rakyat, yang turut melibatkan istana Selangor, sebuah pilihan raya kecil yang menelan belanja RM1.6 juta dalam wang rakyat, parti itu kehilangan satu kerusi DUN Selangor dan Parlimen Malaysia. Krisis ini diselesaikan dengan pelantikan Timbalan Presiden PKR,Datuk Seri  Azmin Ali, sebagai Menteri Besar ke-15 Selangor. Tan Sri Khalid Ibrahim kemudiannya dikeluarkan dan dipecat daripada PKR.

Pada 2017, terjadinya sejarah baharu apabila Datuk Seri Anwar Ibrahim mula berbaik-baik semula bersama Tun Dr Mahathir setelah bermusuhan lebih 20 tahun. Tun Dr Mahathir turut menyokong usaha pembebasan DSAI sejak beliau dipenjarakan akibat liwat sejak 2013. Pada  2015, PKR bersama-sama PPBM , AMANAH dan DAP telah menubuhkan Pakatan Harapan yang diketuai oleh Tun Dr Mahathir. Pada PRU 2018, Pakatan Harapan yang menggunakan simbol PKR telah menewaskan Barisan Nasional dan PKR telah mendapat kemenangan terbesar di dalam kem Pakatan Harapan.

Presiden PKR, Datuk Seri Wan Azizah telah dilantik sebagai Timbalan Perdana Menteri dan mencatatkan sejarah sebagai Timbalan Perdana Menteri Wanita Pertama. Di Peringkat Negeri, Pakatan Harapan turut menawan hampir kesemua negeri kecuali Perlis dan Pahang.  Menangnya PKR pada PRU 2018 dan bebasnya Datuk Seri Anwar Ibrahim menunjukkan matlamat perjuangan PKR kini tercapai. Jadi, apa seterusnya matlamat PKR


Bagaimana Setiap Penyakit Mendapat Namanya?

Asma

Kita mula dengan penyakit pernafasan iaitu Athma atau bahasa melayunya Asma. Perkataan Athma diambil daripada perkataan Greek yang bermaksud kesesakan semasa bernafas. Nama itu kemudiannya digunapakai oleh Henry Hyde Salter dalam bukunya bertajuk On Asthma and its Treatment pada kurun ke-19.

Kanser

Seperti mana yang saya pernah tulis dalam artikel kanser sebelum ini, nama kanser diasaskan oleh Hippocrates pada 1600 s.m. Bahagian utama ketumbuhan/tumor dianggap badan ketam manakala urat yang berselirat dan bersambung ke organ dianggap kaki, maka ianya dipanggil Karkinos. Nama penyakit ini dipanggil Cancer sehingga sekarang dan dalam bahasa melayunya ialah Kanser.

Acquired Immunodeficiency Syndrome (AIDS)

Dalam bahasanya melayunya penyakit ini dipanggil Sindrom Kurang Daya Melawan penyakit. Seorang pakar virologi dari Perancis bernama Luc Antoine Montagnier dan Robert Charles Gallo daripada Amerika yang menemui punca penyakit ini pada tahun 1983.

Patient zero untuk virus pandemik ini Geetan Dugas, seorang pramugara kelahiran Perancis-Kanada. Walaupun begitu, terdapat juga pendapat yang sebenarnya penyakit ini telah muncul lebih awal tanpa disedari. Sehingga tahun 2018, hampir 32 juta orang telah meninggal dunia akibat penyakit berjangkit ini (Global Statistic, Avert.Org)

Alzheimer

Salah satu penyebab berisiko penyakit ini ialah faktor usia. Salah satu gejala penyakit ini ialah keadaan Dementia, iaitu lemah daya ingatan dan kurang kecerdasan fikiran. Pesakit Alzheimer juga lambat bertindak dalam situasi sekeliling dan lemah dalam pertuturan.

Nama penyakit ini diambil daripada nama seorang tokoh perubatan dan neurologi, Alois Alzheimer yang berasal dari Jerman. Beliau telah melakukan pembedahan otak terhadap satu mayat perempuan berumur 51 tahun dan mendapati otak mayat itu kekurangan protien dan mengecut.

Pada tahun 1910, pembantu Alois Alzheimer yang bernama Emil Kraeplin menulis dalam jilid kedua buku General Psychiatry menamakan penyakit itu dengan nama Alzheimer.

Diabetes Mellitus

Diabetes atau Kencing manis ialah antara penyakit kronik yang banyak menyebabkan kematian di dunia. Berdasarkan bancian WHO pada tahun 2016, sekitar 1.6 juta penduduk dunia telah meninggal dunia akibat penyakit ini. Tambahan 2.2 juta yang meninggal dunia akibat penyakit berkaitan kencing manis.

Pada zaman Mesir Purba, seorang pakar perubatan bernama Hesy-Ra telah menulis deskripsi tentang penyakit ini. Kekerapan membuang air kecil, kelemahan tubuh dan semut yang menghurung sisa urin.

Diabetes diambil daripada perkataan Greek bermaksud siphon ataupun saluran/paip. Pada tahun 1675, pakar perubatan British bernama Thomas Willis menambah perkataan Mellitus yang bermaksud manis. Maka sehingga hari ini, penyakit ini diterma sebagai Diabetes Mellitus.

Tuberculosis (TB)

Pada tahun 1882, Dr. Robert Koch menemui bakteria yang menyebabkan penyakit ini. Pada masa itu, tujuh orang telah meninggal dunia di Eropah disebabkan penyakit ini.

Tuberkulosis (TB) dipanggil “phthisis” dalam perubatan Yunani, “tabes” dalam perubatan Rom, manakala “schachepheth” dalam bahasa Ibrani purba. Sekitar tahun 1700 masihi, penyakit ini dipanggil White Plague kerana keadaan pesakit yang pucat dan keletihan.

Seorang tokoh perubatan Jerman menamakan penyakit ini sebagai Tuberculosis pada tahun 1834. Nama ini diambil daripada perkataan Latin, “Tuber” yang bermaksud stem atau spora yang kecil berakar berwarna putih. Ini kerana pada masa itu, hasil autopsi pada mayat menemui kesan spora kecil berbentuk bulat berakar, berwarna putih pada organ dalam terutamanya paru-paru.

Cukup enam penyakit untuk kali ini. Nanti ada masa sambung semula.

RUJUKAN:


Kenapa Penduduk Di Pulau Ini Buta Warna?

Buta warna sememangnya satu masalah bagi sesetengah penduduk dunia dengan kadar seorang bagi setiap 30,000 orang. Tetapi di Pingelap, sebuah pulau yang merupakan sebahagian daripada negara Micronesia, 10% populasinya mengalami masalah buta warna total atau akromatopsia – kesan daripada polisi perkahwinan yang bermula ratusan tahun sebelumnya.

Mengikut legenda penduduk tempatan, Pingelap pernah dilanda satu ribut kuat pada 1775. Ribut tersebut mengakibatkan hampir semua penduduk ketika itu terbunuh atau hilang. Hanya 20 orang sahaja yang terselamat termasuk Raja Pingelap ketika itu, Doahkaesa Mwanenihsed. Pengkaji genetik percaya baginda membawa gen yang menjadi pencetus akromatopsia atau maskun dalam Bahasa Pingelap.

Bagaimanapun, masalah ini hanya dikesan pada generasi keempat penduduk pulau itu pasca-ribut 1775. Apabila generasi keenam muncul di Pingelap, angka tersebut meningkat kepada 4.9% disebabkan oleh kehilangan variasi genetik dalam kalangan populasi baru pulau berkenaan dan pembiakbakaan dalam.

Semua penduduk yang mengalami akromatopsia mengetahui kesan ciri genetik itu daripada pembawa asalnya iaitu Raja Doahkaesa Mwanenihsed. Kajian terbaru berkenaan aktomatopsia ini muncul dalam jurnal American Jurnal of Human Genetics baru-baru ini.

Disebabkan keadaan mereka ini, amat sukar bagi penduduk melihat pada siang hari. Tetapi pada waktu malam, ia memberi kelebihan besar terutama kepada golongan nelayan dan pemancing. Tidak diketahui apa sebabnya tetapi mereka dapat melihat dengan jelas pada waktu malam. Ada yang berpandangan ia disebabkan oleh bahagian otak yang sepatutnya berfungsi mentafsir cahaya waktu siang bagi membantu penglihatan malam mereka.

Justeru, tidak hairanlah ada yang menggunakan kesempatan ini untuk menangkap ikan terbang pada waktu malam. Sebaik tiba di kawasan yang disasarkan, mereka akan menggantung obor dengan tujuan menarik perhatian ikan sasaran mereka. Dan selalunya, mereka akan meraih hasil tangkapan yang banyak sekaligus membantu menyara kehidupan harian mereka. Kebiasaannya, ikan ini dimakan mentah dan berkongsi nama hidangan sama di Jepun, sashimi.

Situasi akromatopsia juga tidak dibantu oleh satu tempoh paling berdarah dalam sejarah manusia: Perang Dunia Kedua (WWII). Semasa WWII, Jepun menggunakan pulau tersebut yang diduduki sejak 1914 sebagai pangkalan bekalan mereka sebelum menjadi sasaran tentera Bersekutu. Kehadiran tentera asing di Pingelap mencetuskan jangkitan penyakit berjangkit seperti gonorea, tuberkulosis dan disentri dalam kalangan penduduk tempatan.

Akibatnya, bilangan mereka berkurangan daripada 1,000 orang kepada 800 orang pada akhir perang. Ini juga mengakibatkan kadar kesuburan penduduk ketika itu berkurangan secara signifikan. Tetapi hari ini, disebabkan pertumbuhan bilangan penduduk yang pantas, 10% populasinya masih lagi mengalami akromatopsia. Sementara 30% lagi tidak terjejas akibat masalah sama.

Kisah penduduk Pingelap mengalami akromatopsia menarik perhatian ramai pihak dari pengkaji genetik hinggalah penulis buku. Kisah mereka diabadikan dalam buku yang dikarang sejarawan sains British, Oliver Sacks yang bertajuk The Island of the Colorblind pada 1997.

Selain buku Sacks, buku bergambar milik jurugambar Belgium Sanne de Wilde yang berkongsi judul sama turut menarik perhatian. Ini kerana kebanyakan gambar yang diambil beliau di Pingelap pada 2015 merupakan gambar hitam putih. Bagi gambar berwarna dalam buku tersebut, ia diwarnakan oleh penduduk yang mengalami akromatopsia bagi melihat persepsi warna mereka terhadap dunia yang dilihat.

RUJUKAN

Felton, J. (2022, 26 Mei). The Island Where 10 Percent Of The Population Can Only See In Black And White. IFLScience.

Mallonee, L. (2017, 13 Julai). Explore a Tropical Paradise Through the Eyes of the Colorblind. Wired.

Mosley, M. (2015, 28 September). The island of colour blindness. BBC News.


Seluruh Pekan Di Kazakhtan Ini Menerima Halunisasi Yang Luar Biasa

Tidak ramai tahu dari tahun 2013 hingga 2015, dua buah perkampungan di utara Kazakhstan menderita sejenis penyakit aneh yang digelar sleepy hollow.

Selama bertahun-tahun orang kampung mula mengalami tidur bak kema.ti.an yang kadang-kadang boleh berlanjutan selama berhari-hari atau berminggu-minggu. Ia boleh saja tercetus sama ada mereka berada di rumah, atas katil atau semasa berjalan.

Jika ada yang melihat mereka berjalan-jalan di luar, mereka menyangka orang ini dalam keadaan sedar. Tetapi selepas itu, mereka akan berdengkur dan tidak mengingati apa yang berlaku selepas bangun dari keadaan yang dialami, kadang-kadang berjam-jam atau berhari-hari.

Bagi sesetengah penduduk, ia mengundang an.ca.man kesihatan serius kepada mereka. Sesetengah mengadu dise.ra.ng sakit strok atau mengalami halusinasi pelik bin ajaib. Bagi kanak-kanak yang mengalami sleepy hollow, mereka mengadu melihat cacing memakan tangan mereka, ibu mereka mempunyai lapan mata dan kuda terbang.

Apabila perkara ini diadukan ke pengetahuan pihak berkuasa, mereka cuba menyelesaikan misteri yang menyelubungi dua perkampungan tersebut. Ada berpandangan lombong uranium yang ditutup selepas kejatuhan Kesatuan Soviet yang berhampiran dengan dua kampung berkenaan sebagai punca. Tetapi selepas memeriksa tahap radiasi kawasan berkenaan, ia kelihatan normal.

Ada pula yang mengaitkan hal ini dengan histeria beramai-ramai atau alkohol tiruan. Bagaimanapun, teori ini sudah bermasalah kerana sleepy hollow dialami oleh semua lapisan umur penduduk termasuk kanak-kanak. Malah, haiwan juga tidak terlepas daripada mengalami simptom ini seperti dialami seekor kucing bernama Marquis.

Menurut pemiliknya Elena Zhavoronkova, Marquis seperti tidak keruan dan mencampakkan dirinya ke dinding atau kabinet. Selepas Elena mengeluarkannya ke beranda rumah pada waktu malam, ia mengejar seekor anjing walaupun dari kedudukan tinggi.

Keesokan harinya, dia dan ahli keluarganya mendapati Marquis berdengkur kuat dan tidak memberi reaksi kepada apa-apa termasuk makanan. Dan apabila ia bangun, Marquis merasa tidak bermaya termasuk tidak boleh melompat ke atas kerusi.

Siasatan pihak berkuasa akhirnya mendedahkan apa yang berlaku. Mereka mendapati penduduk sebenarnya mengalami kekurangan oksigen dalam otak dan ia ada kaitan dengan lombong uranium yang dikatakan sebelumnya. Cuma dalam kes ini, ia sebenarnya menyimpan kepekatan karbon monoksida yang tinggi sekaligus mengurangkan kadar oksigen dalam udara.

Bila karbon monoksida dicampur dengan hemoglobin, ia menghasilkan karbonhemoglobin – jauh lebih berkesan daripada oksigen sekaligus membawa kepada kekurangan oksigen dalam kepala pesakit. Sebaik saja punca ini dikenalpasti, kerajaan Kazakhstan mengarahkan pemindahan penduduk dibuat segera. Sejak ia dikenalpasti, suku daripada penduduk dua kampung berkenaan menderita penyakit tersebut.

RUJUKAN:

Felton, J. (2021). The Strange Sickness Of “Sleepy Hollow” That Struck Villagers In Kazakhstan. IFLScience.


Industri Kurma Di Amerika Syarikat

Itali mempunyai satu rahsia yang diketahui semua tetapi tidak boleh ditiru sesiapa. Keagungan keju Parmagiano-Reggiano dikatakan sangatlah mewah. Walaupun mengetahui resepi, ramai tidak dapat membuatnya.

Kerana sebarang keju sama yang dibuat di luar tanah Parma diharamkan sama sekali melabelkan parmagiano-reggiano.

Ini kerana dikatakan hanya bakteria di tanah Parma sahaja yang boleh menghasilkan kualiti keju setaraf dengan parmagiano-reggiano.

Bakteria ini terdapat di rumput Parma memasuki perut lembu yang mengeluarkan susu untuk dibuat keju. Jika menggunakan resepi ini di luar tanah Parma, di Rom sekalipun, keju tersebut perlu dilabel Parmesan sahaja.

Label khusus ini disangka boleh dinikmati Timur Tengah, Utara Afrika dan Lembah Indus bagi pengeluaran kurma.

Tetapi siapa sangka – kurma boleh dikeluarkan di negara-negara selain rantau tersebut. Pada 1765, kurma telah dibawa ke California dan Mexico oleh sebuah organisasi kepaderian bernama Misión San Ignacio.

Apabila imperialisme dan kolonialisme merancakkan persaingan perdagangan, bangsa Sepanyol banyak memainkan peranan untuk menawarkan barangan unik.

Tidak dapat dipastikan jika inilah pencetus kepada kegemilangan kurma di sana. Tetapi pengkhususan keju Itali nampaknya tidak dinikmati kurma, kerana ia boleh tumbuh dan berbuah dengan meriah di Amerika Syarikat.

Misi membangunkan industri kurma di Amerika Syarikat bermula sejak abad ke-19 lagi.

Pada masa ini Amerika Syarikat melalui Jabatan Pertaniannya mewujudkan suatu inisiatif iaitu untuk mengenalpasti tanaman yang boleh membangunkan ekonomi tempatan khususnya bagi petani miskin. Dan dari sinilah kurma menemui pintu masuk.

Hanya dua kurma sahaja boleh ditanam di Amerika Syarikat – delget nour dan medjoul. Kedua-dua ini mempunyai kemandirian lebih dinamik berbanding baka-baka sepupu lain.

Sudah tentunya ajwa tidak langsung boleh mekar di sana. Sungguhpun begitu, petani-petani Amerika mengambil langkah sangat proaktif untuk menanam kurma di Texas, Utah Selatan, Nevada, Florida, Arizona dan paling banyak sekali California Selatan.

Musim penuaian kurma bermula sekitar pertengahan Ogos sehinggalah pertengahan Mac. Untuk memanjangkan jangka hayat kualiti, kurma-kurma ini dibiar masak penuh pada tandan.

Ia tidak boleh diperam; disebabkan itulah kurma Amerika kering walaupun masih segar dari pokok.

Amerika Syarikat sudah tentunya tidak layak dinamakan gergasi pengeluar kurma. Maka kurma-kurma tempatan menemui tempat di meja petani, pasar basah dan pasar Timur Tengah di mana-mana pelusuk dan ceruk Amerika.

Kemajuan Internet dan pengeposan juga membolehkan pembelian jarak jauh. Untuk menambahkan lagi nilai semasa, kurma-kurma ini selalunya diproses dengan cara pengeringan atau produk untuk produk akhir.

Banyak produk akhir seperti biskut dan gula-gula memerlukan kurma mentah (apatah lagi daripada pasaran tempatan).

Jadi kurma yang dibuang biji atau dijerukkan sangatlah diperlukan, malah lebih murah dan mudah daripada kurma import. Tukang-tukang masak Amerika pun menggunakan kurma tempatan untuk masakan manis atau pedas.

Sememangnya California menjadi tulang belakang bagi membangunkan industri kurma tempatan. Ramai umat Islam Amerika berbuka puasa menggunakan kurma tempatan, yang dijangka bernilai AS$100 juta setiap penuaian ($2,840/1,000 kg).

Dan kurma tempatan juga berada dalam keadaan lebihan, sehingga boleh dieksport sebanyak 10 juta kilogram ($67.1 juta) ke Australia, Canada dan United Kingdom.

Keuntungan makroekonomi daripada pengeksportan ini dimendapkan dengan pengimportan 34 juta kilogram ($79.5 juta) daripada Israel, Pakistan dan Tunisia. Walaupun pengimportan lebih besar daripada pengeksportan, kurma tempatan lebih menguntungkan berdasarkan jurang pada nilai.


Empat Pelindung Alam Menurut Mitologi Cina

Sedang
asyik diri ini membelek dan menyelak manga atas talian bertemakan perang zaman
saudara Jepun Meiji, terserempak pula dengan lukisan seekor harimau putih
berbelang hitam yang diangkat menjadi nama unit tentera yang sedang bertempur
itu. Unit yang dikatakan itu ialah unit Byakkotai (白虎隊) atau dalam bahasa Melayu dipanggil,
Unit Harimau Putih.

Unit
ini dibarisi oleh 305 Samurai Aizu yang berumur belasan tahun, bertempur bagi
pihak Keshogunan Tokugawa yang terus diasak hebat oleh pihak Maharaja. Tidak
semena-mena, timbul rasa ingin tahu dalam lubuk hati ini mengenai asal-usul
harimau tersebut. Bagaimana pula dengan cerita unit Byakkotai itu? Mungkin
dalam artikel yang lain.

Selain
itu, teringat pula kisah novel fantasi Cina popular yang bertajuk ‘I Shall Seal
the Heavens’. Satu novel yang sangat menarik dan menggoncang jiwa raga bagi
mereka yang meminati cerita fantasi dan mitologi Cina. Apa yang menarik ialah,
ada satu karakter dalam novel ini yang bernama Patriarch Reliance. Karakter ini
merupakan seekor kura-kura yang mengangkut sebuah bandar di atas cengkerangnya.
Ketepikan dahulu logiknya di situ. Nama pun novel fantasi. Dalam cerita ini, kura-kura
ini membantu watak protagonis dalam meningkatkan kebolehannya memperdayakan
orang lain.

Baru
sebentar tadi, terbaca pula mengenai kewujudan satu pintu pagar abad ke-8 yang
digelar Suzakumon di bandar purba Nara. Bandar Nara ini pernah menjadi ibu
negara Jepun pada suatu masa dahulu, jauh lebih awal daripada Kyoto dan Tokyo.
Bayangkan, sebuah pintu pagar yang dibina 1300 tahun yang dahulu, sudah tentu
mempunyai nilai sejarah yang amat tinggi.

Selepas penat menggeledah maklumat yang bersepah di internet, rupanya Suzakumon ini diilhamkan daripada seekor makhluk berupa burung berapi. Makhluk ini saling tak tumpah seperti burung Phoenix dalam filem dan novel Harry Potter walaupun ada sedikit perbezaan dari segi konsep.

Jadi,
apa kena mengena dengan Empat Pelindung Alam? Sebenarnya, ketiga-tiga haiwan
yang telah disebutkan sebelum ini merupakan ahli dalam kumpulan Empat Pelindung
Alam yang akan dihuraikan sebentar sahaja lagi.

Baik, dalam mitologi Cina dan kepercayaan purba kala masyarakat Asia Timur (yakni, termasuklah Jepun, Korea dan Vietnam), terdapat empat makhluk mistik yang digelar Si Xiang ataupun Empat Simbol. Empat Simbol ini berasal daripada ilmu kaji buruj bintang dan astronomi Cina purba.

Empat Simbol ini pula diwakili oleh empat makhluk yang bertindak sebagai pelindung alam. Makhluk-makhluk ini ialah Naga Biru dari alam Timur, Burung Vermilion dari alam Selatan, Harimau Putih dari alam Barat dan Kura-Kura Hitam dari alam Utara.

Pada tahun 1987, kulit cengkerang dan tulang yang membentuk imej Naga Biru dan Harimau Putih telah dijumpai di suatu kawasan perkuburan di Henan, China. Tulang tersebut dipercayai berasal dari zaman Neolitik iaitu lebih kurang 6000 tahun yang lalu. Penemuan ini adalah salah satu bukti kepada kewujudan kepercayaan Empat Simbol sejak zaman dahulu kala lagi.

Burung Vermilion ataupun nama lainnya,
Suzaku, Zhu Que, Chuchue ditugaskan sebagai pelindung bahagian Selatan,
khususnya angkasa raya Selatan. Suzaku ialah seekor burung gergasi yang
berwarna merah, menjadikan api sebagai elemen utamanya. Selaku salah satu
figura mitologi dalam kepercayaan Taoisme (yang banyak mempengaruhi bidang
mitologi Cina keseluruhannya), Suzaku berkuasa dalam daerah Selatan. Keempat-empat
pelindung ini adalah figura penting dalam kepercayaan Taoisme.

Selain mempunyai dan menjadi lambang
kepada unsur api, Suzaku juga sinonim sebagai lambang musim panas (summer) dan planet Marikh. Menariknya,
Suzaku mewakili nilai kesopanan (propriety)
serta berupaya mengawal haba dan api. Agak ironik sebenarnya di situ kerana api
selalu dikaitkan dengan sifat panas baran dan bukannya kesabaran. Jauh sekali
kesopanan. Mungkin juga falsafahnya di sini ialah, disebabkan api itu sendiri
ialah sifat semula jadi Suzaku, maka sifat panas baran itu sudah berjaya
dikuasai sepenuhnya. Bak kata peribahasa Melayu, alah bisa tegal biasa.

Berdasarkan apa yang pernah dinyatakan di atas mengenai Nara, hakikatnya, pintu pagar Suzakumon juga berada di ibu kota purba Jepun seperti Fujiwara-kyo dan Heian-kyo. Begitu signifikan sekali kepercayaan mitologi ini sehingga dibina oleh Maharaja Jepun purba di setiap ibu kota mereka. Selain nilai kesopanan, Suzaku juga menjadi simbol kesetiaan (fidelity), tekad (will), kebaikan (kindness) dan kebangsawanan (nobility).

Harimau
putih atau nama alternya, Byakko dan Baifu ditugaskan sebagai pelindung
bahagian Barat. Makhluk Byakko yang berupa seekor harimau putih ini mempunyai
kebolehan mengawal unsur angin. Acap kali
juga Byakko dikaitkan dengan unsur besi, musim luruh (autumn) dan planet Zuhrah.

Dalam
mitos terdahulu, harimau putih ini berperanan sebagai pengawal and pemelihara
sesuatu tempat atau individu. Selalunya, tempat atau individu tersebut
mempunyai kedudukan yang tinggi dalam kepercayaan Taoisme. Sebagai contoh,
tapak persemadian panglima perang atau makam orang-orang besar, pemerintah
dulu-dulu selalunya mesti ada kepingan atau sebatian besi yang diletakkan di
atas kubur tersebut. Tidak kurang daripada itu, akan dibuat pula upacara
keagamaan menyembah dewa harimau.

Byakko
juga menjadi lambang kepada keberanian (bravery)
dan kebenaran (righteousness). Hari
berganti hari, makhluk harimau putih ini semakin lama semakin popular pula
apabila diadaptasi ke dalam permainan video, drama dan filem. Permainan bersiri
Final Fantasy merupakan satu contoh baik yang bukan sahaja kerap menggunakan
watak persis Byakko, namun watak-watak lain yang persis Burung Vermilion,
Kura-Kura Hitam dan Naga Biru. Anime klasik seperti Yu Yu Hakusho juga secara
tidak langsung ada menceritakan tentang keempat-empat pelindung ini.

Naga Biru atau nama lainnya Seiryu,
Shoryu dan Chinron merupakan makhluk mitologi yang bertugas menjaga kedaulatan
alam Timur. Seiryu kelihatan seperti seekor naga yang berwarna hijau kebiruan.
Naga Biru ini mewakili unsur kayu/bumi, musim bunga (spring) dan planet Musytari. Kebolehannya? Mengawal hujan.

TDi samping itu, Naga Biru juga manifestasi kepada kekuatan yang tiada tandingan (unrivaled strength), kekuasaan (power), kemewahan (luxury), kreativiti, kebengisan (ferocity) dan kebajikan (benevolence). Di Kuil Kiyomizu, Kyoto khususnya, setiap tahun akan diadakan satu festival untuk meraikan, memperingati dan memuliakan Seiryu. Ada legenda yang mengatakan bahawa Naga Biru ini pernah minum pada air terjun yang berada di kuil tersebut. Begitu besarnya reputasi Seiryu dalam kalangan masyarakat tempatan di sana.

Kalau di China pula, Naga Biru merupakan salah satu identiti negara. Pada tahun 1889, Dinasti Qing telah mereka cipta dan menggunakan bendera kebangsaan yang baru. Bendera tersebut ialah bendera Naga Kuning (黃龍旗). Kita dapat lihat seekor Naga Biru yang berlatarbelakangkan warna kuning diraja. Di hadapan mulut naga tersebut ialah sebiji mutiara merah yang membawa makna kekayaan, kemewahan dan tuah. Jangan terkejut kerana bendera ini ialah bendera kebangsaan pertama China.

Kura-Kura
Hitam atau nama lainnya, Genbu, Xuan Wu, Genten Jotei dan Showan’u merupakan
pelindung alam bahagian Utara. Berbeza dengan tiga makhluk mitologi sebelum
ini, Genbu ialah gabungan antara kura-kura dan juga seekor ular. Bayangkan
kura-kura yang mempunyai ekor, dan ekor itu ialah ular. Itulah Genbu.
Kadangkala, Genbu juga disamakan dengan Chimera, iaitu sejenis makhluk mitologi
juga.

Genbu
mewakili unsur air, musim salji dan planet Utarid. Warnanya ialah hitam. Genbu
menjadi simbol kepada ilmu pengetahuan, keluhuran (purity), umur yang panjang, keabadian (immortality), keseimbangan Yin dan Yang dan serba boleh (versatility). Apa yang menarik bagi
kura-kura hitam ini banyak berfokus kepada pemberian nama, dan kisah
asal-usulnya. Bagi namanya, Genbu sebenarnya membawa maksud, ‘Pahlawan
Hitam/Misteri’ dan bukannya kura-kura hitam. Hal ini kerana, kura-kura dalam
bahasa Cina digunakan sebagai satu ejekan oleh masyarakat di sana.

Seterusnya,
Genbu selalu dikaitkan dengan tenaga Yin, iaitu tenaga kegelapan dan
keperempuanan. Pelindung Utara ini juga disembah sebagai Dewa Bulan dalam
masyarakat purba. Cengkerang Genbu pula diumpamakan sebagai baju perisai lantas
dianggap sebagai Dewa Pahlawan. Bukan itu sahaja, cengkerang kura-kura itu
sebenarnya menjadi simbol kepada Bumi dan Syurga. Mereka percaya bahawa separuh
bawah cengkerang mewakili Dunia dan separuh atas cengkerang (yang berkubah)
mewakili Syurga. Selain daripada yang dikatakan tadi, cengkerang juga merupakan
salah satu alatan yang wajib ada dalam membuat ramalan masa depan (divination).

Oleh
yang demikian, perlulah diingatkan bahawa kepercayaan Taoisme merupakan salah
satu kepercayaan mistik yang popular di China suatu masa dahulu sebaris dengan
kepercayaan lain seperti Legalisme dan Confucianisme. Kesimpulannya, pengaruh
Taoisme dan kepercayaannya bukan sahaja telah memberi impak besar kepada
perkembangan astronomi purba, malahan norma masyarakat itu sendiri khususnya di
Asia Timur pada suatu masa dahulu.

Byakko. (2019). Retrieved March 28, 2019,
from http://yokai.com/byakko/

Do You Know These 4 Mythical Beasts
Guarding Japan’s Cardinal Directions? (2017, March 17). Retrieved March 28,
2019, from https://jpninfo.com/105654

Genbu. (2019). Retrieved March 28, 2019,
from http://yokai.com/genbu/

Seiryū. (2019). Retrieved March 28, 2019,
from http://yokai.com/seiryuu/

Suzaku. (2019). Retrieved March 28, 2019,
from http://yokai.com/suzaku/


Apa Yang Membezakan Komunis Dengan Sosialis?

Komunisme dan Sosialisme — kedua-duanya adalah sejenis idea atau falsafah yang boleh diterapkan sama ada di dalam politik ataupun ekonomi atau kedua-duanya sekali. Walaupun dua istilah ini sering digunapakai secara silih berganti dan datang dari akar yang sama, tetapi idea yang dibawa oleh sosialisme dan komunisme berbeza berdasarkan falsafah utama. Tetapi, ramai orang kita adakalanya keliru, dan menganggap kedua-dua sistem ini adalah benda yang sama.

Pemikiran yang menganggap komunis dan sosialis ini sebagai benda yang sama, pada dasarnya boleh dianggap betul dan salah sekaligus. Sosialisme dan komunisme pada dasarnya adalah falsafah ekonomi yang menganjurkan pemilikan awam berbanding pemilikan persendirian, terutamanya dalam konteks pengeluaran, pengagihan dan pertukaran barang (iaitu, menjana wang) dalam masyarakat.

Kedua-duanya bertujuan untuk menyelesaikan masalah yang mereka anggap dicipta oleh sistem pasaran bebas kapitalis, ia termasuklah eksploitasi golongan kelas pekerja dan jurang besar antara orang kaya dan miskin. Tetapi walaupun sosialisme dan komunisme saling berkongsi beberapa persamaan asas, dua ideologi ini masih wujud perbezaan yang penting antara mereka.

Karl Marx dan Asal-usul Komunisme

Sosialisme muncul sebagai bentuk tindak balas terhadap perubahan ekonomi dan sosial yang melampau yang disebabkan oleh Re.vol.usi Perindustrian, terutamanya melibatkan golongan kelas pekerja yang bergelut untuk hidup. Ramai pekerja bertambah miskin walaupun para pemilik kilang dan industri lain meraih untung hingga semakin kaya.

Pada separuh pertama abad ke-19, pemikir sosialis awal seperti Henri de Saint-Simon, Robert Owen dan Charles Fourier mempersembahkan model mereka sendiri untuk menstruktur kembali masyarakat di sepanjang garis kerjasama dan komuniti, dan menolak budaya persaingan masyarakat yang wujud dalam sistem kapitalisme, di mana, pasaran bebas akan mengawal bekalan dan permintaan barang.

Kemudian muncullah Karl Marx, ahli falsafah politik dan ahli ekonomi Jerman yang akan menjadi salah seorang pemikir sosialis paling berpengaruh dalam sejarah. Berkolaborasi bersama dengan Friedrich Engels, Karl Marx menerbitkan buku The Communist Manifesto pada tahun 1848, yang merangkumi beberapa bab penulisan yang mengkritik model-model sosialis sebelum itu sebagai cita-cita utopia yang sama sekali tidak realistik langsung.

Marx berpendapat bahawa seluruh sejarah adalah sejarah pergelutan kelas masyarakat, dan kelas pekerja (atau proletariat) pasti akan mengatasi kelas kapital (borjuasi) dan akan memenangi kuasa kawalan terhadap semua asas pengeluaran, sekaligus akan menghapuskan perbezaan kelas masyarakat lalu meletakkan status semua rakyat sebagai sama rata.

Komunisme, adakalanya turut disebut sebagai revolutionary socialism, juga merupakan sebuah ideologi atau falsafah politik ekonomi yang berasal sebagai tindak balas terhadap Re.vol.usi Perindustrian, dan bentuknya kemudian digambarkan melalui definisi teori-teori Marx – yang lebih ekstrim.

Sebenarnya, golongan Marxis sering menganggap sosialisme sebagai fasa pertama yang diperlukan bagi melengkapkan fasa peralihan sistem dan pemikiran dari kapitalisme ke komunisme. Marx dan Engels sendiri tidak pernah secara konsisten atau dengan  jelas membezakan komunisme dari sosialisme, yang akhirnya menyumbang kepada kekeliruan kekal di antara kedua istilah politik tersebut.

Perbezaan Utama Antara Komunisme dan Sosialisme

Di bawah komunisme, tidak ada hak pemilikan harta persendirian. Semua harta dan tanah adalah dimiliki secara bersama (komunal), dan setiap individu haruslah mendapat bahagian berdasarkan apa yang mereka perlukan.

Kerajaan pusat yang kuat atau yang biasa mereka rujuk sebagai ‘negara’ akan mengendalikan segala aspek pengeluaran ekonomi, dan menyediakan keperluan asas kepada rakyat, termasuklah makanan, perumahan, rawatan perubatan dan pendidikan. Sebaliknya, di bawah sosialisme, individu masih diberikan hak memiliki harta persendirian. Tetapi, industri pengeluaran, atau alat / kaedah utama untuk menjana kekayaan, dimiliki dan diuruskan secara komunal oleh pihak kerajaan yang dipilih secara demokratik.

Perbezaan utama yang lain dalam sosialisme dengan komunisme adalah kaedah untuk mencapainya. Dalam komunisme, re.vol.usi bersen.jata yang penuh kega.nasan dan sangat berda.rah, di mana golongan pekerja bangkit menentang kelas pertengahan dan kelas atasan dilihat sebagai satu babak yang tak dapat dielakkan demi merealisasikan pembentukan sebuah negara komunis yang sebenar (yang gagal dicapai oleh hampir semua negara-negara komunis kerana tidak relevan dengan zaman).

Re.vol.usi pertama yang dilaksanakan oleh pendokong ideologi berorientasikan rakyat kelas bawahan ini adalah Re.vol.usi Rusia pada tahun 1917. Di Malaysia, kita pernah menghadapi tempoh darurat sebanyak dua kali iaitu Darurat Malaya pada tahun 1948–1960 dan Insurgensi Insurgensi Komunis pada tahun 1968–1989 kerana penentangan Parti Komunis Malaya secara gerila bersen.jata namun gagal, menjadikan Malaysia sebagai satu-satunya negara yang berjaya menundukkan kebangkitan idea komunisme secara militari dan politik.

Sosialisme pula adalah ideologi yang kurang melahirkan pendokong yang bersifat taksub, dan ia lebih fleksibel. Pendokongnya lebih cenderung kepada mengusahakan perubahan dan pembaharuan sistem, tetapi sosialisme yang sebenar akan melaksanakan perubahan ini melalui proses demokrasi di dalam struktur sosial dan politik yang sedia ada, mereka tidak perlu menjatuhkan struktur itu sekiranya tiada keperluan.

Kerana itulah terdapat beberapa prinsip sosialisme boleh diterima untuk digunapakai oleh banyak negara walaupun negara tersebut berorientasikan sistem kapitalisme. Konsep sosialisme ini boleh dilihat di negara kita, contohnya semasa zaman pemerintahan Dato’ Seri Mohd Najib Tun Razak, di mana beliau terkenal dengan program-program ‘cash handout’ kepada rakyat dari golongan B40.

Kalau diikutkan, ini sebenarnya ‘fasa perjalanan menggantikan kapitalisme dengan komunisme’ seperti yang disimpulkan oleh pemikir sosialis terdahulu, tetapi di negara kita hanya melakukannya untuk menampung keperluan sebuah golongan tidak mampu, sistem kita belum berupaya mencapai tahap ‘menghapuskan peratusan golongan tidak mampu’, bahkan sistem komunis sendiri masih belum berjaya mencapai tahap itu.

Dalam penulisannya pada tahun 1875, Critique of the Gotha Program, Marx meringkaskan falsafah komunis melalui kaedah ini: “Dari semua orang mengikut kemampuan masing-masing, kepada semua orang mengikut keperluan masing-masing.”  Sebaliknya, sosialisme didasarkan kepada idea bahawa seseorang akan diberikan pampasan berdasarkan nilai sumbangan mereka secara individu terhadap ekonomi.

Tidak seperti komunisme, sistem ekonomi sosialis memberi penghargaan kepada setiap usaha dan inovasi oleh individu. Demokrasi sosial, salah satu struktur sosialisme moden yang paling lazim, lebih memberi tumpuan kepada mencapai reformasi sosial dan mengagihkan kembali kekayaan kepada rakyat melalui proses demokrasi. Kerana itulah sosialis demokratik mampu wujud bersama dengan ekonomi pasaran bebas yang kapitalis.

Sosialisme dan Komunisme Dalam Konteks Praktikal

Dipimpin oleh Vladimir Lenin, gerakan Bolshevik mempraktikkan teori Marxis dengan memulakan Re.vol.usi Rusia 1917, yang menggulingkan pemerintahan monarki Empayar Rusia, dan membawa kepada pembentukan sistem pemerintahan sosialis-komunis yang pertama di dunia. Komunisme wujud di negara Republik Sosialis Kesatuan Soviet sehinggalah kejatuhannya pada tahun 1991.

Hari ini, komunisme masih wujud di Republik Rakyat China, Cuba, Korea Utara, Laos dan Vietnam — walaupun pada hakikatnya, sebuah negara komunis yang benar-benar menerapkan sistem komunisme yang sebenar adalah tidak pernah wujud. Negara-negara yang disebut itu diklasifikasikan sebagai negara komunis kerana di semua negara tersebut, kerajaan pusat mengawal seluruh aspek sistem ekonomi dan politik. (Korea Utara telah menukar istilah ideologi / sistem politik pemerintah negara mereka kepada nama ‘Juche’)

Tetapi semua negara ini tidak pernah berjaya mencapai matlamat yang mahu menghapuskan pemilikan harta secara persendirian, wang atau sistem kelas masyarakat yang diperlukan untuk mencapai ideologi komunis yang sebenar. Dalam erti kata lain, mereka gagal menghapuskan jurang antara orang kaya dan orang miskin.

Sama seperti komunis, tidak ada mana-mana negara dalam sejarah yang mencapai matlamat sosialisme yang asli. Bahkan, negara-negara yang dianggap oleh sesetengah pihak sebagai negara sosialis, seperti Norway, Sweden dan Denmark, mempunyai sektor kapitalis yang berjaya dan mengikut dasar-dasar yang sebahagian besarnya selaras dengan demokrasi sosial.

Kebanyakan negara-negara di Eropah dan Amerika Latin telah meraikan dan menganjurkan program-program sosialis (seperti pendidikan percuma, rawatan dan penjagaan kesihatan anak bersubsidi) dan bahkan mereka melahirkan para pemimpin sosialis yang dipilih melalui kertas undi, dengan tahap kejayaan yang berbeza-beza.

Di Amerika Syarikat, sosialisme dari segi sejarahnya tidak menikmati kejayaan ketara sebagai gerakan politik. Tahap kemuncak politik sosialis adalah pada tahun 1912, apabila pemimpin Parti Sosialis, Eugene Victor “Gene” Debs memenangi sebanyak 6% undi sebagai calon pemilihan Presiden Amerika Syarikat. Beliau telah menjadi calon presiden sebanyak lima kali.

Tetapi pada masa yang sama, program-program di Amerika Syarikat yang pernah dianggap sebagai program sosialis, seperti Medicare (program insurans kesihatan) dan Akta Jaminan Sosial, telah diserap sebagai sebahagian daripada kehidupan di Amerika hingga ke hari ini.

Sosialisme demokratik, sebuah gerakan politik Amerika Syarikat yang sedang berkembang, berada di antara titik tertentu yang memisahkan demokrasi sosial dengan komunisme. Seperti golongan komunis, golongan sosialis demokratik percaya bahawa golongan pekerja harus mengawal sebahagian besar alat pengeluaran, dan tidak tunduk pada kehendak pasaran bebas dan kelas kapitalis. Tetapi mereka tetap berpegang kepada falsafah bahawa halatuju idea sosialisme mereka mestilah dicapai melalui proses demokrasi, bukannya re.vol.usi.

Masih ada pelbagai lagi bentuk dan struktur politik ekonomi yang berorientasikan Sosialis-Komunis, tetapi jika hendak menerangkan kesemuanya sekaligus, mungkin perlu terbitkan buku baru.

RUJUKAN:

Brus, Wlodzimierz (2015). The Economics and Politics of Socialism. Routledge.

Chomsky, Noam. (1986). The Soviet Union Versus Socialism. Our Generation (Spring/Summer).


Ayam Jadi Sembahan Pada Zaman Besi

Hari ini, ayam merupakan antara makanan yang paling digemari masyarakat dunia. Tetapi satu masa dahulu, ayam bukan saja menjadi teman setia manusia tetapi turut menjadi sembahan mereka pada Zaman Besi!

Ini berdasarkan pengamatan ke atas sisa ayam yang ditemui di 600 tapak ekskavasi arkeologi di 89 buah negara seperti Iran, Turki, England dan Maghribi. Kajian menunjukkan ayam telah mengalami proses pembelajinakan (domestication) kira-kira 3,500 tahun lalu di Asia Tenggara sebelum tersebar ke sebelah barat termasuk Eropah.

Proses pembelajinakan ini tercetus akibat penanaman padi huma yang menarik minat nenek moyang ayam moden, ayam hutan merah sekitar 1500 SM. Ayam hutan merah masih wujud di hutan-hutan sekitar Asia Tenggara hari ini. Selepas mengalami proses pembelajinakan, ayam domestik bukan saja tidak aktif tetapi tidak agresif kepada haiwan pemangsa. Dua ciri ini mendorong manusia menjadikan ia sebagai haiwan ternakan dari dahulu sehingga hari ini.

Tetapi sebelum itu, ayam dianggap sebagai haiwan eksotik atas sebab ia berasal dari negara/wilayah yang berbeza. Disebabkan statusnya itu, tidak mengejutkan mengapa pengkaji arkeologi menemui tulang ayam di samping rangka manusia apabila mengekskavasi kawasan perkuburan purba. Masyarakat dahulu terutama pada Zaman Besi percaya ayam boleh menjadi teman si mati semasa berada di alam barzakh.

Sebelum ini, wujud dakwaan proses pembelajinakan ayam bermula 10,000 tahun lalu di Asia Tenggara, China atau India dengan ayam muncul di Eropah 7,000 tahun lalu. Tetapi sekitar 1500 SM, aktiviti penanaman padi huma muncul di Asia Tenggara sekaligus menarik perhatian ayam hutan merah yang berada di atas pokok dan mencetuskan proses yang membentuk ayam yang dikenali manusia hari ini.

Untuk kajian ini, pasukan pengkaji melihat faktor bentuk, saiz dan tanda potongan bagi menentukan asal-usul tulang ayam yang ditemui dan jenis sama ada ia ayam domestik atau ayam hutan merah. Tulang ayam domestik yang paling tua di tapak arkeologi Neolitik Ban Non Wat, Thailand. Pentarikhan karbon menunjukkan ia wujud sekitar 1650 hingga 1250 SM. Ini sejajar dengan teori kemunculan padi huma sebagai pencetus pembelajinakan ayam kira-kira 3,500 tahun lalu.

Pada Zaman Besi Eropah atau alaf pertama SM, ayam amat dihormati bukan saja sebagai sembahan tetapi juga sebagai haiwan peliharaan baik ayam jantan mahupun ayam betina. Ini berdasarkan penemuan tulang ayam bersebelahan rangka manusia di tapak-tapak ekskavasi kubur purba. Tetapi semua itu berubah semasa era Rom di mana ayam dan telur dipopularkan sebagai makanan. Pada ketika itu, ia dimakan di bandar-bandar mahupun kem-kem tentera Rom.

Di sebalik statusnya sebagai makanan, ayam juga dikatakan mempunyai kaitan dengan dewa Rom Mercury. Mercury ialah dewa penaung bagi para pedagang, peniaga, pengangkut barang, pengembara dan penipu. Kaitan keagamaan ini muncul sepanjang era pendudukan Rom di Britain.

Pentarikhan karbon turut menunjukkan ayam hanya sampai ke Eropah sekitar 800 SM. Pengkaji arkeologi percaya ayam-ayam ini dibawa ke benua berkenaan menerusi jalan dagang oleh pedagang Yunani, Etruscan dan Phoenician. Selepas tiba di wilayah Mediterranean, ayam mengambil masa 1,000 tahun lagi untuk bertapak di negara-negara beriklim sejuk seperti Scotland, negara-negara Scandinavia, Ireland dan Iceland.

Satu lagi pengamatan menarik yang dibuat pengkaji ialah perbezaan tulang ayam domestik terdahulu dengan ayam hari ini. Menurut penulis kajian Dr Julia Best dari Universiti Cardiff, ayam hari ini dibesarkan terlalu pantas termasuk lebih berat berbanding ayam domestik terdahulu. Akibatnya, ia memberi tekanan kepada rangka tulang ayam.

Selain itu, ayam hari ini mati lebih awal daripada ayam zaman dahulu. Tidak seperti hari ini di mana orang melihatnya sebagai makanan, ayam dianggap sebagai haiwan istimewa dan patut dijaga dengan rapi. Ini menjelaskan mengapa ayam zaman tersebut dapat hidup beberapa tahun lebih lama daripada ayam moden. Di Eropah hari ini, purata usia ayam yang disembelih ialah sekitar 42 hari. Kajian ini diterbitkan dalam dua buah jurnal iaitu Antiquity dan Proceedings of National Academy of Sciences USA.

RUJUKAN

Fox, A. (2020, 13 April). Hares and Chickens Were Revered as Gods—Not Food—in Ancient Britain. Smithsonian Magazine.

Chadwick, J. (2022, 6 Jun). Chickens were WORSHIPPED rather than eaten in Iron Age Britain: Birds were often buried ceremonially alongside people and weren’t regularly consumed until after the Romans invaded, study finds. Daily Mail.


Kaum Itali – (572 – Kini): Kaum Pasca Keruntuhan Empayar Rom

Kaum Itali terdiri daripada masyarakat yang menetap kekal di Semenanjung Apennine dari tahun 572. Sebelum itu, semenanjung tersebut menjadi pusat kekuasaan Empayar Rom. Pada tahun 476, Rom jatuh ke tangan para kaum Jerman dibawah perintah Odoacer. Pada tahun 493, kerajaan Byzantine (Rom Timur) berjaya memiliki kota Rom setelah memperdaya raja Theodoric, raja Ostrogoth yang ketika itu memerintah Itali.

Setelah raja Theodoric mangkat pada 526, semenanjung Apennine kembali huru-hara, membenarkan jeneral Flavius Belisarius mengarahkan para tentera Byzantine menakluknya pada 535. Namun pemerintahan Byzantine hanya bertahan sehingga 572 kerana kaum Lombards iaitu kaum Jerman terbaru menceroboh semenanjung itu. Maka, kaum Itali dikenali sebagai masyarakat gabungan kaum Latin (Rom) dan kaum Jerman (pengguling kerajaan Rom).

Kaum Itali ketika itu hanya menubuhkan pelbagai negara-kota, banyak kota persendirian dan tidak meluaskan jajahan keluar dari ibu kota dan sekitar perkampungan. Di utara Itali, kejatuhan Empayar Rom Suci (Holy Roman Empire) bawah perintah Charlemagne yang pernah menghalau kaum Lombards menyebabkan huru-hara seketika sehingga tertubuhnya beberapa negara-kota seperti Milan, Genoa, Florence dan Venice.

Manakala di tengah Itali, masyarakatnya lebih selesa diperintah di bawah kekuasaan Pope yang berpusat di Rom. Tetapi, apabila Pope mula melantik German Oto I sebagai Holy Roman Emperor pada 962, utara dan tengah Itali menjadi sebahagian dari empayar itu. Di selatan Itali masih dikuasai kaum Lombards dan Byzantine sehingga kurun ke-11, di mana kaum Norman menceroboh dan menubuhkan kerajaan Sicily.

Tentera Itali di zaman pertengahan terdiri daripada Condottieri, askar upahan yang hanya setia kepada pengupah yang menawarkan bayaran tinggi. Zaman tersebut sentiasa berlaku konflik sesama negara-kota bagi mengekalkan status-quo. Ketika itu juga Condottieri menjadi kerjaya lumayan bagi mana-mana negara-kota yang mahukan khidmat mereka. Perang Itali atau Perang Renaissance pada kurun ke-16 menampakkan konflik tersebut sehingga tidak sedar perkara tersebut melemahkan kesatuan setiap negara-kota sendiri.

Walaupun begitu, jangan memandang rendah akan armada laut kaum Itali. Armada laut mereka adalah yang terbaik dalam Eropah. Demi kepentingan aktiviti perdagangan dan penyebaran budaya mereka, seluruh laut Mediterranean di bawah kekuasaan mereka. Kota Venice dan Genoa pula menggunakan armada laut secara efektif dalam penjajahan laut, bersaing dengan negara-kota Eropah lain dan empayar Ottoman (Turki Uthmaniyyah).

Itali di zaman pertengahan memiliki seni bina yang dipengaruhi oleh budaya Rom Purba, kebangkitan kuasa teokrasi (pemerintahan oleh paderi) dan bidang artistik yang bersifat memberontak. Di tengah Itali yang dikuasai oleh Pope Katolik, mereka melaksanakan pengekalan kedudukan tertinggi dalam keagamaan dan urusan politik seluruh Eropah Kristian. Kota Florence yang bertapak di utara Itali menjadi kota penting menjelang akhir zaman pertengahan, kota yang mencetuskan pengaruh Renaissance, mempunyai peningkatan dalam seni lukis, muzik dan sains. Leonardo da Vinci adalah tokoh terpenting di era pencerahan, yang mereka bentuk pelbagai kerja seni yang menarik dan mencipta teknologi yang jauh dari logik akal manusia.

Konflik sesama negara-kota Itali yang berterusan membuatkan kerajaan dan empayar lain mengambil kesempatan untuk merampas Itali. Kerajaan jiran seperti Perancis, Sepanyol, dan Austria sentiasa masuk campur dalam urusan ‘rumahtangga’ Itali. Sehingga tahun 1861, pemerintah Itali iaitu Victor Emmanuel II dari Savoy dan Giuseppe Garibaldi menyatukan seluruh negara-kota sebagai kerajaan bersatu, menjadi negara bangsa yang wujud sehingga hari ini.

RUJUKAN: